Mi ara nuɣal ɣer tmedyazt tatrart ad aɣ-d-iban belli leṣnaf-agi n yifyar mazal ttbanen-d deg wurti asefran atrar, acu kan ɣer tama-nsen ttbanen-d leṣnaf nniḍen i d-tesnulfa tetrarit , Gar leṣnaf-agi imaynuten n yifyar i d-ibanen deg lebni n usefru aqbayli atrar, ad naf ṣṣenf n wafir bu rebɛa yiḥricen , ssenf-agi n yifyar ulac tamtilt-is deg tgemmi tasefrant taqdimt, snulfan-t-id kra n yimedyazen n tallit tartart yecban : Ayt Mangella , d Maɛtub Lwennas . Takatit n ṣṣenf n wafir bu rebɛa tseddarin , temmal-d daɣen udem nniḍen n tetrarit di lebni n usefru aqbayli, imi takatit-ines urǧin telli di leṣnaf-nni n yifyar iɣef ireṣṣa lebni n usefru amensay, takatit-agi n wafir bu rebɛa tseddarin temmal-d anerni n tunṭiqin di lmizan n usefru aqbayli atrar. Aferdis wis sin i deg i dttbanent limarat n tetrarit d tameɣrut. Deg tezrawin n yinagmayen iban-d belli tameɣrut d yiwen uferdis agejdan ideg i dtban temhazt n lebni n usefru aqbayli di tallit tartart, leṣnaf-nni n tmeɣrut i d-nebder yakan deg lebni n usefru amensay uɣalen-d ttbanen-d deg tmedyazt tartart. Maca ɣer tama-nsen iban-d yiwen n ṣṣenf iwatan afir bu rebɛa tseddarin . Di ṣṣenf-agi ttilint-d rebɛa tmeɣrutin, tlata d tigensayin, yiwet d tanirit (AAAB/AAAB/AAAB) 23